Drie vas oor ongeslypte diamantOngeslypte diamante (argieffoto) Foto: SAPD Drie buitelanders, onder wie ook ŉ polisiebeampte, sal Dinsdag in die landdroshof in Mmabatho, Noordwes, verskyn op aanklag van die onwettige handel in ongeslypte diamante. Volgens kapt. Tlangelani Rikhotso, woordvoerder van die Valke, het die polisie Maandag te wete gekom van onwettige diamanthandel in Mahikeng. Die Valke het ŉ dag later tydens die transaksie toegeslaan en drie verdagtes in hegtenis geneem. “Die verdagtes het na bewering ŉ ongeslypte diamant verkoop en ŉ afbetalingsbedrag van R20 000 aanvaar. Die diamant is glo vir R100 000 verkoop,” sê Rikhotso. “Die polisie het beslag gelê op die diamant en die voertuig wat in die pleeg van ŉ vermeende misdryf gebruik is,” sê hy.